ToekomsVenster: Liewe Jesus is vir kindersFoto: Living365withjesus.wordpress.com “So sal ons uiteindelik almal kom tot die werklike eenheid in ons geloof en in ons kennis van die Seun van God. Dan sal ons, sy kerk, soos ŉ volgroeide mens wees, so volmaak en volwasse soos Christus.” – Efesiërs 4:13 (AFR83) Af en toe hoor ek hoe grootmense van “liewe Jesus” praat. Om die waarheid te sê, ek het ŉ probleem met liewe Jesus. Selfs met kinders voel ek moet ons anders praat. Ons kan sê “Jesus het jou lief”. Dit is ŉ aangrypende en kosbare waarheid. “Liewe Jesus” is egter iets en iemand anders as die God van die Bybel. Om mee te begin weet ek van geen plek in die Bybel waar so na Jesus verwys word nie. Jesus die Seun van God, die Koning van die heelal, die Weg Waarheid en die lewe. Jesus, die Herder, die Messias Koning, God in die vlees, maar nêrens liewe Jesus nie. Ek vermoed liewe Jesus is die Afrikaanse eweknie vir “Dear Lord Jesus”. Daar is sprake van “liewe kinders” soos in 1 Johannes 2:1 (AFR83): “Dit skrywe ek aan julle, my liewe kinders, dat julle nie moet sondig nie. En as een van ons sondig – ons het Jesus Christus, die regverdige, as ons voorspraak by die Vader.” Maar liewe Jesus is nie in die Bybel nie. Ook nie “die man daarbo” nie. Ook nie “die oubaas” nie. Ook nie “die man met die wit baard” nie. Trouens niemand is “daar bo” nie. God bestaan in ŉ ander dimensie. Onsigbaar en tog voelbaar teenwoordig. Hy woon ook in ons harte. Maar Hy is en bly God, Vader, Seun en Heilige Gees. “Here Jesus” is eweneens nie ŉ lieftallige verwysing na Jesus nie. “Here” beteken Heerser. “Jesus” beteken Redder. “Christus” beteken Verlosser. Heerser, Redder, Verlosser! “Liewe Jesus” is iemand anders. Ek haal aan: “Baie mense ken ‘liewe Jesus’ as hulle klein is, maar as hulle volwasse word, glo hulle nie meer in Hom nie. Hoekom nie? Wanneer die realiteit van die wêreld hulle tref, dan was Jesus maar net ŉ kinderverhaalfiguur. Dan was Hy net gekoppel aan sekere morele lessies.” – Ds. Ernst Horn Die serafs het mekaar telkens toegeroep: “Heilig, heilig, heilig is die Here die Almagtige! Die hele aarde is vol van sy magtige teenwoordigheid.” – Jesaja 6:3 (AFR83)